Gerda Wegener
Gerda Wegener var en dansk maler og tegner. Hun blev uddannet på bl.a. Kunstskolen for Kvinder på Kunstakademiet 1902-1905.
Gerda Wegener blev i 1909 knyttet som tegner til Politiken og tegnede fra 1922 til søndagstillægget Magasinet. Hendes raffinerede og dekadente tegnestil, inspireret af Aubrey Beardsley og fransk rokoko, udfoldede sig i eventyrbilleder og erotisk prægede scener, der både henrykkede og forargede.
I perioden 1912-1931 boede hun med sin mand, maleren Einar Wegener (1882-1931), i Paris, hvor hun fik succes som portrætmaler, mode- og karikaturtegner. Ægtefællen, der en tid brugte navnet Lili Elbe, fra 1930 Lili Ilse Elvenes, assisterede med billedernes udformning og stod model til flere af sin kones kvindeskikkelser. Han døde, kort efter at han i 1930 som en af de første i verden fik foretaget en række kønsskifteoperationer. Gerda Wegener levede derefter til 1936 i Marokko, fra 1938 i Danmark. Siden 1970'erne har hendes arbejder fået ny international interesse og stor efterspørgsel på kunstmarkedet.